*akkor karjába vette, áldotta az Istent, és ezt mondta: „Most bocsátod el, Uram, szolgádat beszéded szerint békességgel, mert meglátták szemeim üdvösségedet,* (Lk 2,28-30)

Egy Simeon nevű idős ember veszi karjába a Templomban a nyolc napos Jézust és mondja ezeket a szavakat. Az első rész egy személyes hálaadás azért, mert Isten betartotta Simeonnak adott ígéretét. Egy átlagos ember és Isten beváltja a neki adott ígéretét. Tehát ez velünk is megtörténhet!

A második rész számomra még izgalmasabb: egy csecsemőben látni a világ Megváltóját! Ehhez fizikai szem kevés, a jövőt csak Isten tudja pontosan kijelenteni. De sokszor elkövetjük azt a hibát, hogy elmegyünk a kicsi mellett, várva valami nagyra. Pedig a kezdetekben még Isten Fia, Jézus is kisgyermek volt. Életének első harminc éve nem mutatott semmit abból a küldetésből, ami miatt a földre jött.

Vajon hány kicsi kezdet mellett mentem már el én is, talán legyintve, holott hálát érdemelt volna már az a kezdet. Gyakran kellenek a „hit” szemei, amelyek távolabb látnak, mint a fizikai szemek.

Simeon látott. Mi is láthatunk, ismerve a Mindentudót, Jézust! *Vadon Gyula*